VEGA & Live Nation præsenterer **AMERIKANSK STONER- OG METAL-SENSATION VENDER TILBAGE TIL VEGA**
*The Sword imponerede alt og alle da de for alvor brød lydmuren med albummene Warp Riders i 2010 og senere Apocryphon fra 2012. Nu er kvartetten fra Kentucky snart tilbage med nyt album og altså også en koncert i VEGA den 29. august.*The Sword’s univers er både psykedelisk, tungt og stenet, mens trådene til klassisk heavy metal er tydelige, men også behandlet med stor respekt og detaljeorienteret skarphed. The Sword udfører det, vi kalder for en stiløvelse, og de er måske nogle af de bedste indenfor genren i verden lige nu.

**Nyt album på vej**Når The Sword til august besøger Lille VEGA er det et led i en længere international tourné, som meget tyder på skal følge op på en kommende udgivelse fra amerikanerne. Allerede sidste år annoncerede bandet, at man ville indspille en opfølger til det anmelderroste album Apocryphon fra 2012. Indspilningerne skulle efter sigende være påbegyndt i marts i år, og tager man et nærmere kig på bandets hjemmeside, tyder flere af billederne dog også på at bandet er – eller har været i studiet.

**Et solidt tag i det danske publikum**Sidst The Sword gæstede Danmark var i 2013, hvor de både spillede på Roskilde Festival, men også i et udsolgt Lille VEGA på en kold januar-aften hvor bandet gav en solid og fængende koncert. Bandets unikke blanding af klassisk heavy metal og stoner-rock bliver ekstra interessant og medrivende, idet kvartetten med sanger- og guitarist John ”J.D.” Cronise i front, formår at bringe et ekstremt catchy – nærmest poppet – udtryk i spil. Derudover er de forskellige bandmedlemmer alle virtuose på deres respektive instrumenter, hvilket gør ethvert bekendskab med The Sword til en stor og rendyrket musikalsk oplevelse.

Vi glæder os til at byde The Sword og deres fans velkommen i VEGA endnu engang d. 29. august.

**Fakta om koncerten:**
The Sword (US)
Lørdag den 29. april kl. 21.00
Lille VEGA, Enghavevej 40, 1674 København V
175 kr. + gebyr
Forsalget starter tirsdag den 2. juni via VEGAs hjemmeside, livenation.dk og Billetnet.
Læse mere om The Sword i VEGA.

*For yderligere oplysninger kontakt venligst*
Jeppe Nygaard Christensen
Kommunikationsmedarbejder, VEGA
jc@vega.dk - 3326 0953